S-1272/2007

Málið, sem dómtekið var 20. nóvember sl., er höfðað með ákæru lögreglustjórans á höfuðborgarsvæðinu, útgefinni 10. september 2007 á hendur “A-kk-þgf P-kk-þgf, kennitala 000000-0000, Reykási 25, Reykjavík, fyrir líkamsárás, með því að hafa aðfaranótt sunnudagsins 25. mars 2007, í leigubifreið sem stödd var í Garðastræti í Reykjavík, veist að J-kk-þgf P-kk-þgf M-kk-þgf, kt. 000000-0000, bílstjóra leigubifreiðarinnar, og ítrekað slegið hann hnefahöggum í andlit, gripið um hægri hönd hans og snúið upp á hana, með þeim afleiðingum að hann hlaut mar á hægri kinn og bólgna vör með tveimur sárum á innanverðri neðri vör og baugfingur hægri handar brotnaði.

Telst þetta varða við 1. mgr. 218. gr. almennra hegningarlaga nr. 19, 1940, sbr. 11. gr. laga nr. 20, 1981 og 111. gr. laga nr. 82, 1998.

Þess er krafist að ákærði verði dæmdur til refsingar. Í málinu gerir J-kk-nf P-kk-nf þá kröfu, að ákærði verði dæmdur til að greiða bætur að fjárhæð kr. 1.400.259 og “krafist er skaðabótavaxta frá 25. mars 2007 til upphafsdags dráttarvaxta en aðallega er krafist að hann verði 15.9.2007 en til vara frá síðara tímamarki.””

Ákærði kveðst hvorki játa né neita sök, en hann hefur borið við minnisleysi eins og rakið verður. Verjandi ákærða krefst sýknu en til vara vægustu refsingar. Hann krefst þess að sakarkostnaður, þar með talin málsvarnarlaun sín, verði greiddur úr ríkissjóði. Þá er þess krafist að bótakröfunni verði vísað frá dómi eða hún lækkuð verulega.

II

Málavextir eru þeir að rétt fyrir klukkan fjögur aðfaranótt sunnudagsins 25. mars sl. barst lögreglunni tilkynning um að ráðist hefði verið á leigubílstjóra í Garðastræti. Þegar lögreglan kom á vettvang var leigubílnum ekið á móti lögreglubílnum. Leigubílstjórinn sagði árásarmanninn enn inni í bílnum og var ákærði handtekinn þar og færður á lögreglustöð. Leigubílstjórinn, framangreindur J-kk-nf P-kk-nf, fór á slysadeild, enda blóðugur í andliti og taldi sig fingurbrotinn.

Í vottorði læknis sem skoðaði J-kk-þf P-kk-þf segir að hann hafi verið með áverka í andliti, mar á hægri kinn og bólgna vör með tveimur sárum á innanverðri neðri vör. Röntgenmynd af hægri fingri sýndi “að um þríhyrndan brotflaska er að ræða frá basis miðkjúku radialt og er flaskinn með um 4 mm breiðum liðflöt og talsvert snúinn. Haft var samband við sérfræðing á bæklunardeild. J-kk-nf P-kk-nf fór í fyrstu í gips og var hann í eftirliti hjá bæklunarlæknum. Fór síðan í aðgerð á fingrinum þann 04.04 þar sem pinna þurfti brotið fast til að tryggja góðan gróanda.”

III

Fyrir dómi kvaðst ákærði ekki muna eftir atburði þeim sem ákæran fjallar um. Ákærði kvaðst ekki muna eftir sér í leigubílnum. Hann kvaðst hafa verið á veitingastað fyrr um kvöldið með félögum sínum og hafi hann neytt áfengis. Eftir að hann hafi farið af staðnum muni hann ekki hvað gerðist. Hann kvaðst þó ekki hafa drukkið neitt sérstaklega mikið. Spurður út í ákæruna kvaðst ákærði ekki neita því að hann hafi gert það sem á hann er borið þótt hann muni ekki eftir því.

J-kk-nf P-kk-nf M-kk-nf bar að hann hafi verið á akstri eftir Suðurgötu með farþega í leigubílnum þegar maður hafi skyndilega gengið fyrir bílinn. Hann hafi stöðvað bílinn og hafi þá maðurinn komið inn í hann farþegamegin að framan og farið að slá sig og berja. Þá hafi maðurinn hótað sér og farþeganum, sagst vera nýsloppinn úr fangelsi og vera bæði með byssu og hníf. J-kk-nf P-kk-nf kvaðst hafa ekið upp Kirkjugarðsstíg og reynt að verja sig, en maðurinn haldið áfram að berja sig. Stúlkan sem var farþegi slapp út og hringdi hún á lögregluna. J-kk-nf P-kk-nf kvaðst líka hafa reynt að hringja í lögregluna en ekki tekist og við stimpingarnar hafi síminn brotnað og heyrst brestur í fingrinum sem hafi brotnað. Hann hafi ekið inn í Garðastræti og eftir því langleiðina að Túngötu, en þar hafi lögreglan komið og handtekið ákærða. Hún hafi leitað að vopnum í bílnum en ekki fundið.

S-kvk-nf F-kvk-nf B-kvk-nf var farþegi í bílnum og bar hún að strákur hafi komið inn í bílinn og heimtað akstur heim og ef ekki yrði orðið við því þá myndi hann drepa hana og bílstjórann. Hann hafi síðan ráðist á bílstjórann og farið að berja hann í andlitið mörg högg. Bílstjórinn hafi beðið hana að hringja í lögregluna og hafi hún reynt það en ekki tekist inni í bílnum. Hún hafi síðan farið út og séð konu sem hafi hjálpað sér að hringja í lögregluna sem hafi komið og handtekið strákinn.

V-kvk-nf J-kvk-nf kvaðst hafa verið á leið heim til sín gangandi úr miðbænum þessa nótt og gengið upp Suðurgötu. Hún kvaðst hafa séð mann fyrir framan sig og leigubíl koma akandi sem maðurinn hafi stokkið á eða fyrir hann, en bílinn hafi ekki verið á mikilli ferð. Leigubílinn hafi verið stöðvaður á horni Suðurgötu og Kirkjugarðsstíg og hafi hún gengið fram hjá. Í þann mund hafi ung stúlka komið út úr leigubílnum og verið bæði hrædd og óðamála og sagt að verið væri að ráðast á leigubílstjórann. Leigubílinn hafi ekið upp Kirkjugarðsstíginn og hafi þær gengið þar fram hjá og séð hvernig maðurinn lét höggin dynja á leigubílstjóranum sem hafi verið klesstur upp við hliðarrúðuna og kallað á þær að hjálpa sér. Þær hafi öskrað á manninn að hætta en hann þá sagt ég drep ykkur, ég drep ykkur og annað í þeim dúr. Hún kvað þær hafa hringt á lögregluna, en þegar hún kom hafi bíllinn verið horfinn sjónum þeirra niður Garðastræti.

J-kk-nf Ö-kk-nf K-kk-nf læknir á slysadeild ritaði framangreint vottorð um meiðsli J-kk-ef P-kk-ef og staðfesti það. Hann kvað afleiðingu fingurbrotsins geta verið liðagigt seinna ef það greri illa. Þá kvað hann brotið hafa getað stafað af því að gripið hefði verið um fingurinn og snúið upp á hann.

IV

Með framburði vitnanna J-kk-ef P-kk-ef, S-kvk-ef F-kvk-ef og V-kvk-ef, sem rakinn var hér að framan, er sannað að ákærði réðst á J-kk-þf P-kk-þf eins og honum er gefið að sök í ákæruskjalinu og veitti honum þá áverka sem þar er lýst. Er verknaður hans rétt færður til refsiákvæðis í ákærunni.

Samkvæmt sakavottorði ákærða var hann sektaður og sviptur ökuleyfi í september 2006 fyrir ölvunarakstur. Refsing ákærða nú er hæfilega ákveðin 4 mánaða fangelsi, en fresta skal fullnustu refsingar og falli hún niður að liðnum 2 árum frá birtingu dómsins fyrir honum, haldi hann almennt skilorð 57. gr. almennra hegningarlaga.

Nú verður gerð grein fyrir bótakröfu J-kk-ef P-kk-ef og tekin afstaða til hvers liðar hennar fyrir sig. Hafa ber í huga að bótakrafan var ekki flutt af hálfu J-kk-ef P-kk-ef. Krafan var upphaflega gerð með bréfi 3. apríl sl. og var þá krafist 403.888 króna auk vaxta. Þessi krafa var kynnt ákærða af lögreglu 2. maí sl. og kvaðst hann þá taka afstöðu til hennar á síðari stigum. Lögmaður J-kk-ef P-kk-ef lagði fram nýja kröfu 9. ágúst sl. og er hún tekin upp í ákæruna. Ekki verður séð að sú krafa hafi verið kynnt ákærða fyrr en honum var birt fyrirkall 26. september sl., en ákæran fylgdi með því.

Í fyrsta lagi er krafist miskabóta að fjárhæð 300.000 krónur. Árás ákærða á J-kk-þf P-kk-þf var hrottaleg og tilefnislaus. Hún olli honum meiðslum og þjáningum. Miskabætur til hans eru hæfilega ákveðnar 200.000 krónur.

Í öðru lagi er krafist 831.896 króna fyrir tímabundið tekjutap. Engra gagna nýtur við um að J-kk-nf P-kk-nf hafi verið óvinnufær nema framburðar hans sjálfs, en hann bar að hafa verið frá vinnu í 6 vikur vegna áverkanna. Ákærði hefur mótmælt þessum lið sem vanreifuðum og er fallist á að svo sé. Kröfulið þessum verður því vísað frá dómi.

Í þriðja lagi er krafist 23.480 króna vegna lækniskostnaðar. Þessum kröfulið er ómótmælt og hann styðst við gögn. Hann verður tekinn til greina.

Í fjórða lagi er krafist 30.681 krónu vegna síma. Ákærði hefur mótmælt þessum lið og bent á að reikningurinn fyrir símann sé dagsettur 21. maí en árásin hafi verið 25. mars. Þess vegna geti vart verið að sími J-kk-ef P-kk-ef hafi eyðilagst í árásinni. Fallist er á að kröfuliður þessi sé vanreifaður og verður honum vísað frá dómi.

Í fimmta lagi er krafist 214.202 króna sem er innheimtuþóknun lögmanns. Engra gagna nýtur við um þennan lið og verður honum vísað frá dómi.

Samkvæmt framansögðu verður ákærði dæmdur til að greiða J-kk-þgf P-kk-þgf M-kk-þgf 223.480 krónur. Miskabæturnar skulu bera vexti samkvæmt 8. gr. vaxtalaga nr. 38/2001 frá 25. mars 2007 til 26. október 2007, en heildarfjárhæðin dráttarvexti frá þeim degi til greiðsludags.

Ekki er sjáanlegt af gögnum málsins að kostnað hafi leitt af rekstri þess en ákærði verður dæmdur til að greiða málsvarnarlaun verjanda síns, B-kk-ef H-kk-ef hdl., 99.600 krónur að meðtöldum virðisaukaskatti.

A-kk-nf Í-kk-nf héraðsdómari kvað upp dóminn.

Dómsorð

Ákærði, A-kk-nf P-kk-nf, sæti fangelsi í 4 mánuði, en fresta skal fullnustu refsingar og falli hún niður að liðnum 2 árum frá birtingu dómsins fyrir honum, haldi hann almennt skilorð 57. gr. almennra hegningarlaga.

Ákærði greiði J-kk-þgf P-kk-þgf M-kk-þgf 223.480 krónur með vöxtum samkvæmt 8. gr. vaxtalaga nr. 38/2001 frá 25. mars 2007 til 26. október sama ár af 200.000 krónum, en með dráttarvöxtum samkvæmt III. kafla vaxtalaga af 223.480 krónum frá þeim degi til greiðsludags.

Ákærði greiði málsvarnarlaun verjanda síns, B-kk-ef H-kk-ef hdl., 99.600 krónur að meðtöldum virðisaukaskatti.

A-kk-nf Í-kk-nf.